หนุนบสย. ค้ำเอสเอ็มอี แสนล้าน
ครม.ไฟเขียว บสย.ลุยค้ำสินเชื่อเพิ่มอีกแสนล้าน หนุนเอสเอ็มอีเต็มสูบ
24 พ.ย. 2559

ครม.ไฟเขียว บสย.ลุยค้ำสินเชื่อเพิ่มอีกแสนล้าน หนุนเอสเอ็มอีเต็มสูบ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า คณะรัฐมนตรี (ครม.) เห็นชอบให้บรรษัทประกันสินเชื่ออุตสาหกรรมขนาดย่อม (บสย.) ดำเนินโครงการค้ำประกันสินเชื่อเอสเอ็มอี (PGS 6) วงเงินค้ำประกันรวม 1 แสนล้านบาท เพื่อช่วยเหลือผู้ประกอบการเอสเอ็มอี ผ่านกลไกการค้ำประกันของ บสย. ซึ่งจะช่วยสร้างความเชื่อมั่นให้แก่สถาบันการเงินในการปล่อยสินเชื่อให้แก่เอสเอ็มอี และเพิ่มโอกาสให้เอสเอ็มอีเข้าถึงแหล่งเงินทุนได้มากขึ้น
ทั้งนี้ โครงการค้ำประกันสินเชื่อ PGS 6 ได้กำหนดวงเงินค้ำประกันต่อรายไว้ที่ไม่เกิน 40 ล้านบาท รวมทุกสถาบันการเงิน ระยะเวลาค้ำประกันสินเชื่อสูงสุดไม่เกิน 10 ปี และค่าธรรมเนียมค้ำประกัน 1.75% ซึ่งผู้ประกอบการที่สนใจเข้าร่วมโครงการสามารถยื่นขอค้ำประกันสินเชื่อได้จนถึงวันที่ 30 มิ.ย. 2561 หรือจนกว่าจะเต็มวงเงิน แล้วแต่อย่างหนึ่งอย่างใดจะถึงก่อน
สำหรับ PGS จะช่วยค้ำประกันสินเชื่อเอสเอ็มอีได้ 3.3 หมื่นราย เป็นวงเงินสินเชื่อที่เข้าสู่ระบบ 1.68 แสนล้านบาท ทำให้เกิดการหมุนเวียนทางเศรษฐกิจ และการจ้างงานเพิ่มมากขึ้น
นายกฤษฎา กล่าวว่า บสย.ได้ดำเนินโครงการค้ำประกัน PGS มาตั้งแต่ปี 2552 โดยมีวงเงินค้ำประกันสำหรับโครงการระยะที่ 1-5 จำนวน 3.8 แสนล้านบาท ซึ่งช่วยเหลือเอสเอ็มอี 1 แสนราย และก่อให้เกิดสินเชื่อในระบบกว่า 6 แสนล้านบาท โดยมีผู้ประกอบการเอสเอ็มอีสนใจเข้าร่วมอย่างต่อเนื่องและได้รับความร่วมมือเป็นอย่างดีจากสถาบันการเงินผู้ให้กู้